
Gondolatok a közfoglalkoztatási jogviszony munkajogi összefüggéseiről

A munkához való jog szociális jogi aspektusából ered az állam azon feladata, hogy a legmegfelelőbb foglalkoztatáspolitikát alakítsa ki, ezen belül is kiemelkedő az a kötelezettsége, hogy a foglalkoztatást a lehető legmagasabb szinten tartsa. Ezen a ponton merül fel a közfoglalkoztatás szükségessége, mely kérdés 2011-től igencsak aktuális hazánkban, hiszen ekkor került kiépítésre a közfoglalkoztatás új rendszere. Így a magánszféra és közszféra munkajoga mellet mintegy harmadik pillérként megjelent a „közfoglalkoztatás munkajoga”, vagyis a közfoglalkoztatási jogviszony, amely rendeltetése miatt számos elemében eltér a hagyományosnak nevezett munkaviszonytól.
A dolgozat a közfoglalkoztatás új rendszerének jogi szempontú elemzését, a jogi szabályozás részletes bemutatását tűzte ki céljaként. A jogi szabályozás megkerülhetetlen vetülete annak vizsgálata, hogy vajon mennyiben érvényesül a munka és foglalkozás szabad megválasztásának joga a közfoglalkoztatási jogviszonyban, lévén, hogy foglalkoztatási jogviszonyról van szó.
A dolgozat először a tételes munkajogi szabályozás alkotmányjogi vetületére hívja fel a figyelmet, eljutva így a foglalkoztatáspolitika és a közfoglalkoztatás feladatához. Egy további fejezetben bemutatásra kerülnek a közfoglalkoztatás történeti előzményei is. A dolgozat lényegi része a közfoglalkoztatási jogviszony elemzését végzi el, kiterjedve ezen atipikus foglalkoztatási forma minden specifikumára.
A jogviszonyról rendelkező számos jogszabály alapos vizsgálata után megállapítható, hogy a szabályozásban némely ponton inkoherencia tapasztalható; ezen anomáliák mindegyikére a dolgozat figyelmet szentel. A munka és a foglalkozás szabad megválasztásának kérdése kapcsán megemlítendő, hogy a nevezett jog mindenképpen korlátozottan juthat érvényre e támogatási elemeket is magába foglaló jogviszonyban; egyrészt a jogviszony atipikus jellege révén, másrészt azért, mert egy foglalkoztatáspolitikai eszközről van szó. Mindezek megalapozzák az állam lehetőségét arra, hogy korlátokat állítson fel e jog szabad érvényesülésével szemben.
A közfoglalkoztatás révén az állam célja és egyben kötelessége is a munkavállalás lehetőségének biztosítása, immáron a „segély helyett munka” megoldásának szellemében, amely révén végtére is elősegíti azt, hogy az egyén megteremtheti munkájának, megélhetésének feltételrendszerét. 



